Vrae oor status van Sisulu se peperduur taakspanMinister Lindiwe Sisulu. (Foto: GCIS) Wat is die status van die peperduur snelreaksie-taakspan (NRRTT) wat die minister van water en sanitasie aangestel het? Die DA het min. Lindiwe Sisulu nou 24 uur gegee om dié vraag te beantwoord, of hy gaan misdaadklagte vir die misbruik van staatshulpbronne teen haar aanhangig maak. Emma Powell, die DA-woordvoerder oor water, sanitasie en menslike nedersettings, sê die taakspan van 19 lede bestaan uit minstens sewe mense wat aangestel is sonder dat hulle eens CV’s ingedien het. Talle van hulle het boonop noue politieke bande. Powell sê nadat vrae aanvanklik hieroor gevra is, het Sisulu die lys van name onttrek. “Dit het gevolglik duidelik geword dat die minister besig is om ŉ politieke oorlogskamer vir haarself saam te stel op die belastingbetalers se onkoste,” het Powell gesê. Powell sê Sisulu het egter volgehou dat die aanstelling van die taakspan nodig is vir die departement om sy werk te doen. “Die DA se bewerings dat die taakspan van R13,9 miljoen inderwaarheid ŉ politieke veldtog was, wat onregmatig aangestel is as bykomend tot ministeriële personeeltoelae en op belastingbetalers se onkoste vergoed word, is uitdruklik deur Sisulu ontken en afgemaak as ‘onwaar en kwaadwillig’,” het Powell gesê. (Foto: Twitter) Sunday Times het in November berig die minister wou glo mense aanstel wat betrokke was by die LS2017-veldtog – Sisulu se poging twee jaar gelede om tot president van die ANC verkies te word. Diegene op die taakspan se jaarlikse salarisse wissel glo tussen R621 000 en R1,3 miljoen – hoewel daar nie vir die poste begroot is nie en dit glo ook nie geadverteer is nie. Taakspanlede het ingesluit Thami ka Plaatjie, ŉ jare lange Sisulu-raadgewer, die voormalige Cope-streeksleier Mbulelo Ncedana en die voormalige ANC-LP Zolile Burns-Ncamashe. Fluitjieblasers het voorts aangevoer die NRRTT het niks met die bedrywighede van die departement te doen nie, maar bestee sy tyd meestal aan besprekings van Sisulu se planne om ANC-adjunkpresident David Mabuza in 2022 by die party se verkiesingskonferensie te ontsetel, het die Sondagkoerant berig. Powell sê die DA het die staatsdienskommissie (SDK) in Januarie gevra om ŉ ondersoek na die aanstellings by die NRRTT te doen en het ook ŉ aansoek ingevolge die Wet op die Bevordering van Toegang tot Inligting (Paia) ingedien om antwoorde oor die aanstellingsproses te kry. Die SDK het ŉ maand later gesê die ondersoek val nie binne sy mandaat nie en die klagte is na die kantoor van die Openbare Beskermer (OB) verwys. Powell sê verlede maand het Sisulu egter omgeswaai en in ŉ brief aan die taakspanlede gesê sy het nie voorsien dat die NRRTT die onderwerp van ondersoek deur die media en op politieke front sou word nie. Dit het volgens die minister onder haar aandag gekom dat sommige taakspanlede haar goeie naam in oneer wou bring. Sommige het glo deel van die span geword om hul eie sakebelange te bevorder of kitsrykdom na te jaag. Sisulu sê in die brief sy kon ook nie gereeld vorderingsverslae van die taakspan kry nie. Sommige lede het glo ook die land vol gereis om namens Sisulu geld in te samel. In die brief skryf Sisulu sy het dus geen ander keuse as om die taakspan te ontbind nie. Sy het lede 48 uur gegee om dit waarmee hulle besig was af te handel. “Verbasend genoeg het Sisulu se woordvoerder, McIntosh Polela, botweg ontken dat die taakspan ontbind is, ten spyte daarvan dat haar persoonlike handtekening op die brief was.” Powell het gesê volgens Polela gaan die taakspan voort met sy werk en dat diegene wat betrokke is nie as groep in diens geneem is nie, maar op individuele grondslag. Sy meen Sisulu probeer die aandag nou aflei van die polities gedrewe aanstellings – op belastingbetalers se onkoste. Die DA het die minister nou 24 uur gegee om die status van die taakspan uit te stippel, of strafregtelike aanklagte gaan volg vir die misbruik van staatshulpbronne en versuim om teen korrupsie op te tree. Maroela Media het ŉ navraag aan die departement gerig en wag op terugvoer.